钦定古今图书集成/明伦汇编/官常典/第332卷 > 《寄前水部贾员外嵩》郑谷
## 钦定古今图书集成/明伦汇编/官常典/第332卷 > 《寄前水部贾员外嵩》郑谷

谢病别文昌，仙舟向越乡。贵为金马客，雅称水曹郎。
白鹭同孤洁，清波共渺茫。相如辞赋外，《骚雅》趣何长。

《家语》：“孔子初仕，为中都宰。二年，定公以为司空。乃别
五土之性，而物各得其所生之宜，咸得厥所。”

《周书裴侠传》：侠转工部中大夫，有大司空掌钱物典
李贵，乃于府中悲泣。或问其故，对曰：“所掌官物，多有
费用，裴公清严有名，惧遭罪责，所以泣耳。”侠闻之，许
其自首。贵言隐费钱五百万。侠之肃遏奸伏，皆此类
也。

《隋书阎毗传》：“高祖受禅，毗以伎艺侍东宫，数以雕丽
之物取悦于皇太子，由是甚见亲待，每称之于上。寻
拜车骑，宿卫东宫。上尝遣高颎大阅于龙台泽，诸军
部伍多不齐整，惟毗一军，法制肃然。颎言之于上，特
蒙赐帛。俄兼太子宗卫率长史，寻加上仪同。太子服
翫之物，多毗所为。及太子废，毗坐杖一百，与妻子俱”
配为官奴婢。后二岁，放免为民。炀帝嗣位，盛修军器，
以毗性巧，谙谏旧事，诏典其职。寻授朝请郎。毗立议，
辇辂车舆，多所增损。擢拜起部郎。帝尝大备法驾，嫌
属车太多，顾谓毗曰：“开皇之日，属车十有二乘，于事
亦得。今八十一乘，以牛驾车，不足以益文物。朕欲减
之，从何为可毗所为？臣初定数，共宇”文恺参详故实。
据汉胡伯始、蔡邕等议，属车八十一乘，此起于秦，遂
为后式。故张衡赋曰“属车九九”是也。次及法驾，三分
减一，为三十六乘，此汉制也。又据宋孝建时，有司奏
议，晋迁江左，惟设五乘。尚书令建平王宏曰：“八十一
乘，议兼九国，三十六乘，无所准凭。江左五乘，俭不中
礼。但帝王文物旗旒之数，爰及冕玉，皆同十二。今宜
准此设十二乘，开皇平陈，因以为法。今宪章往古，大
驾依秦，法驾依汉，小驾依宋，以为差等。”帝曰：“何用秦
法乎？大驾宜三十六，法驾宜用十二，小驾除之。”毗研
精故事，皆此类也。长城之役，毗总其事。及帝有事恒
岳，诏毗营立坛场。寻转殿内丞。

《唐书李栖筠传》：“栖筠字贞一，为工部侍郎。关中旧仰
郑、白二渠溉田，而豪戚壅上游，取硙利且百所，夺农
用十七。栖筠请皆撤毁，岁得租二百万，民赖其入。”
《窦威传》：“威从兄子抗，抗弟琎，字之推。贞观初迁将作
大匠。诏修洛阳宫，凿池起山，务极侈浮，费不胜算。太宗怒，诏毁之，免其官。”

《合璧事类》：“宋柳永字耆卿，识音律，工小词，游诸内侍
门，为屯田员外郎，未有差遣。会太史奏老人星见，时
秋霁，宴禁中，仁宗命左右召词臣为新乐章，内侍属
永应制，冀因缘进用。永以小词擅名天下，欣然走笔，
甚得意。比进呈，上见首有一‘渐’字，色若不悦，读至中，
乃与御制《真宗挽词》暗合，上惨然，乃掷于地。自此不”
复进用。然至今天下称为“柳屯田”云。

《老学庵笔记》：“元祐初，苏子由为户部侍郎，建言：‘都水
监本三司之河渠案，将作监本三司之修造案，军器
监本三司之甲胄案。三司，今户部也，而三监乃属工
部。请三监皆兼隶户部。凡有所为，户部定其事之可
否，裁其费之多寡；工部任其工之良楛，程其作之迟
速。朝廷从其言为法。及绍圣中，以为害元丰官制罢’”
之。建中靖国中，或欲复从，元祐已施行矣。丰相之为
工部尚书，独持不可，曰：“设如都水监、塞河、军器监造
军器，而户部以为不可，则已矣，若以为可，则并任其
事可也。今户部吝其费，裁损之，乃令工部任河之决
塞、器之利钝，为工部者不亦难乎？”议遂寝。

《编年备要》：宋元符三年，曾布入相，御史中丞丰稷欲
率台属论之，遂迁稷工部尚书。稷力丐补外，不允。其
谢表中有“内侍已成于怨府，佞人方列于奏章”之语。
上问佞人为谁，曰：“曾布。陛下斥布，则天下事定矣。”
《金史·刘玮传》：玮擢户部尚书，时河决于卫，自卫抵清、
沧皆被其害，诏兼工部尚书往塞之。或以谓天灾流
行，非人所能御，惟当徙民以避其冲。玮曰：“不然。天生
五材，递相休王。今河决者，土不胜水也。俟秋冬之交，
水势稍杀，以渐兴筑，庶几可塞。”明年春，玮斋戒祷于
河，功役齐举，河乃复故。

《元史唐仁祖传》：仁祖迁工部尚书，桑哥以曹务烦剧，
特重困之，仁祖处之甚安。寻出使云中，桑哥考工部
织课稍缓，怒曰：“误国家岁用。”亟遣驿骑追还，就见桑
哥相府中，遽命直吏拘往督工，且促其期曰：“违期必
致汝于法。”左右皆为之惧。仁祖退，召诸署长，从容谕
之曰：“丞相怒在我，不在尔也。汝等勿惧，宜力加勉。”众
皆感激，昼夜倍其功，期未及而办，乃罢。

《自当传》，自当改工部员外郎。中书省委开混河，自当
往视之，以为水性不常，民力亦瘁，难以成功，言于朝，
河役乃罢。会次三皇后殂，命工部撤行殿车帐，皆新
作之，自当未即兴工。尚书曰：“此奉特旨，员外有误，则
罪归于众矣。”自当曰：“即有罪，我独任之。”未几，帝果问
成否，省臣乃召自当责问之，自当请自入对。既见，帝
奏曰：“皇后行殿车帐尚新，若改作之，恐劳民费财。且
先皇后无恶疾，居之何嫌？必欲舍旧更新，则大明殿
乃自世祖所御，列圣嗣位岂皆改作乎？”帝大悦，语省
臣曰：“国家用人，当择如自当者，庶不误大事。”特赐上
尊、金币。

《董文用传》：文用字彦材。至元十二年，丞相安童奏为
工部侍郎，代纥石里。纥石里，阿合马私人也。其徒既
谗间安童罢相，即仗鹰监奏曰：“自纥石里去，工部侍
郎不给鹰食，鹰且瘦死。”帝怒，促召治之，因急捕文用
入见。帝望见曰：“董文用乃为尔治鹰食者耶。”置不问，
别令取给有司。

《张思明传》：思明，延祐三年拜中书参知政事。仁宗即
位，近臣疾其持法峭直，日构谗间，出为工部尚书。帝
问左右曰：“‘张士瞻居工部，得无怏怏乎’。对曰：‘勤政如
初’。帝嘉叹之，命授宣政院副使。”

《献征录》：“秦逵陞工部尚书。帝以古帝王庙地界通衢，
亵而不严，乃徙建于钦天山之阳。逵奏‘庙功成，自三
皇五帝，继以三代、两汉、唐、宋，元勋硕德比侔者，列像
于庭，衮冕煇煌，上甚嘉之’。”
赵荣字孟仁，景泰中迁工部侍郎。张秋河决，命荣董
治之，卒复故道。天顺初，升本部尚书。

赵璜字庭实。擢工部侍郎，奏毁“镇国府元明宫及诸
权奸庐舍，以备国用。”陞本部尚书。

毛伯温陞工部尚书，奉命提督《天寿山》工程。诸陵石
柱，道远车摧，劳费千万。公以意制八轮车，前后联络，
随地险夷低昂，工作易就。上闻之喜，赐绣囊、银勺各
一。

陆祥擢工部郎，多巧思。常用玉一方寸许，刻镂为方
池以献。凡水中所有鱼龙荇藻之类皆备，曲尽其巧。

《林下偶谈》：《白虎通》云：“司空主土，不言土。”言空者，谓空
尚主之，何况于实？以微见著也。汉儒之谬如此，可发
千载之一笑。

《春明梦馀录》：《周礼冬官》亡，汉时，补以《考工记》。夫《冬官》
之典职既不可考，亦岂待《考工记》补之而后为《冬官》
之全乎？太宰事典，以富邦国，以任百官，以生万民。小
宰事职以富邦国，以养万民，以生万物。则事官之意
在《周礼》可睹也。《周官》亦曰：“司空掌邦土，居四民，时地利。”则司空之意在《周官》可推也。况冬之为言终也，万
物成终，毕归其根，但空土而已。命之曰“司空”，岂无意
义而云然哉？惟藏而固之，富而生之，此所以为冬之
象也。若夫《考工记》之事，《虞书》所谓《共工》也。夫《共工》诚
冬官之事，但其一属耳，故取以入冬官则可，用之以
补冬官则不可。

《舜典》：帝曰：“畴若予工？”佥曰：“垂哉！”帝曰：“俞，咨！垂，汝共工。”
垂拜稽首，让于殳斨暨伯与。帝曰：“俞，往哉！汝谐。”帝曰：
“畴若予上下草木鸟兽？”佥曰：“益哉！”帝曰：“俞，咨！益，汝作
朕虞。”益拜稽首，让于朱虎、熊罴。帝曰：“俞，往哉，汝谐。”按：
工之官缺则民用不周，虞之官缺则物生不遂。故舜
视百工，万物皆予一体，故皆曰“予。”而虞工列九官，自
古重之矣。《周礼》属虞衡于《夏官》，今则并山泽、虞衡统
属之于工部，益垂犹且让之。任是职者可轻视之哉。